დიეგო კონტენტო
დიეგო არმანდო კონტენტო (გერმ. Diego Contento; დ. 1 მაისი, 1990; მიუნხენი, ბავარია, გერმანია) — გერმანელი ფეხბურთელი, გერმანიის ბუნდესლიგის კლუბ „ფორტუნაში“ მარცხენა მცველი. კონტენტოს ოჯახი არის ნეაპოლიდან, იტალიიდან და მას სახელი დაარქვეს „ნაპოლის“ ყოფილი ფეხბურთელის, დიეგო მარადონას პატივსაცემად. მისი ძმები, ვინჩენცო და დომენიკო ადრე თამაშობდნენ „ბაიერნის“ ახალგაზრდულ გუნდებში. კონტენტომ „ბაიერნის“ პირველ გუნდში პირველად ითამაშა სეზონისწინა მოსამზადებელი პერიოდის ამხანაგურ მატჩებში 2009 წელს. 2009-2010 წლების სეზონში „ბაიერნის“ ჩემპიონთა ლიგის განაცხადში შეიყვანეს და გადასცეს 26-ნომრიანი მაისური. 2010 წლის იანვარში ცნობილი გახდა, რომ ის ივარჯიშებდა კლუბის პირველ გუნდთან. 2014 წელს კონტენტომ დატოვა „ბაიერნი“ და შეუერთდა ფრანგულ კლუბ „ბორდოს“, სადაც ოთხი წელი იასპარეზა.